詠保母帖
作者：王易簡
朝代：宋

paragraphs: 黄閍斷刻得者誰，雙松下殉方壺螭。
其文記述保母李，云是大令之所爲。
點畫安知尚年少，筆不可掣從兒時。
當其翰墨託久計，異哉歲月如前期。
爲憐樵人巧收拾，豈無行道猶嗟咨。
殘磚裹送平原家，閲古衆帖奚獨遺。
窮諏遠引商是非，具眼落落多傳疑。
塵埃尺紙拂陳迹，聞君好事捲贈之。
簡編無端發汲冢，陵谷何年沈峴碑。
坐中賞識本易厭，世外隠伏勞旁窺。
騷人勝士一朝玩，孝子慈孫千古悲。
君不見鍾侯書法亦大奇，下穿墟墓求其師。